User:Minnamoe/sandbox

in Wikipedia
Hamsters is knaagdiere wat tot die subfamilie Cricetinae behoort. Die subfamilie sluit sowat 25 spesies in wat in ses of sewe genera geklassifiseer word. Hamsters is skemerdiertjies en bly gedurende die dag ondergrond om nie deur roofdiere gevang te word nie. In die natuur vreet hulle hoofsaaklik sade, vrugte en plante, maar hulle vreet soms ook insekte. Hulle het langwerpige wangsakke wat tot by hulle skouers strek, waarin hulle kos na hulle nes toe terugdra. Hamsters is geneig om gedurende die dag te slaap en is snags wawyd wakker; wat vir party mense irriterend kan wees weens hulle gewoonte om aan hulle hok te knaag of in hulle wiel te hardloop.

Hamsters se gedrag wissel afhangende van hulle omgewing, genetika en hulle interaksie met mense. Omdat hamsters maklik in aanhouding teel, word hulle dikwels as laboratoriumdiere gebruik. Hamsters het ook ʼn gunstelingtroeteldier geword en word soms selfs in gebiede aanvaar waar daar nie van ander knaagdiere gehou word nie en omdat hulle daarvan hou om gewoonlik alleen te wees, verhoed dit dat hulle baie kleintjies in aanhouding kry.